268:: Especial 75è aniversari de l'alliberament dels camps nazis::
Catàleg de l'exposició acollida a l'Arts Santa Mònica entre octubre de 2009 i gener de 2010 amb una selecció de fotografies d'Agustí Centelles sobre l'exili republicà i la vida al camp de concentració.
L'obra il·lustra l'experiència del fotoperiodista i la resta d'altres refugiats al camp de concentració de Bram (França), on van ser reclosos entre març i setembre de 1939.
Una visió colpidora de l'exili republicà amb fotografies majoritàriament inèdites fins ara.
Col·lecció Clàssics de la pau i de la no violència
El 1942, durant l'ocupació nazi d'Holanda, Etty Hillesum treballa per al Consell Jueu a Amsterdam.
Poc després, però, fruit d'una creixent maduració espiritual i una assumpció radical del seu compromís, demana el trasllat al camp de concentració de Westerbork per assumir el destí del seu poble.
Enmig del dolor personal i la tragèdia col·lectiva Hillesum serà capaç de descobrir la bellesa de la vida, refugiada en l'esperança que, aviat, havia d'arribar un nou món, més just i més humà.
Mantenint aquesta esperança va morir a Auschwitz el 1943.
Tot i que els seus textos no es van publicar fins quaranta anys després de la seva mort, Hillesum s'ha convertit en un referent imprescindible i una figura especial: no és una teòrica, ni una lider activista, sinó una dona amb un profund compromís humà davant d'una experiència extrema.
Fotografies dels camps de concentració i d'extermini nazis (1933-1999)
Repàs crític de les imatges d'uns moments sagnants, presentat amb la voluntat de comprendre el com i el perquè d'unes imatges realitzades per combatre l'oblit.
Catàleg de l'exposició que se celebra en el Memorial Democràtic, en el marc de la commemoració dels 80 anys de la Guerra civil, que permet conèixer, en profunditat, les víctimes de la guerra i la postguerra: episodis tràgics del conflicte com ara els morts, la vida a la rereguarda, la persecució religiosa, la destrucció del patrimoni, els ferits, els bombardejos, els refugiats, els camps de concentració, l'exili, la repressió judicial i les fosses; però també aspectes encoratjadors, com ara les organitzacions d'ajuda, la salvació del patrimoni, la defensa passiva, l'assistència sanitària o les persones que van salvar vides.
De la resistència i la deportació.
Primer volum d'una col·lecció que inicia el Memorial Democràtic amb la voluntat d'oferir històries plenes de valors humans, de persones que van viure situacions extremes.
Emili Salut i Payà, un músic al gulag
Emili Salut i Payà, un músic al gulag és una aproximació breu al compositor i trompetista català, el fons del qual es conserva a la Biblioteca de Catalunya, gràcies al donatiu fet per la seva família l'any 2001.
Les seves memòries destaquen per les crues vivències en diversos camps de treball i presons soviètiques entre els anys 1939 i 1948.
Durant aquest període va escriure nombroses composicions musicals.
Homenatge Joaquim Amat-Piniella (1913-1974)
Esbós biogràfic commemoratiu del centenari del naixement de l'escriptor manresà Joaquim Amat-Piniella, supervivent de Mauthausen i autor de K.L. Reich, un clàssic de la literatura dels camps d'extermini nazi.
La publicació inclou fragments de la seva poesia, narrativa i d'alguns articles periodístics, així com la bibliografia de les seves obres i traduccions a altres llengües, i sobre l'autor.